A.S.D. Smith - Wikipedia

# A.S.D. Smith

### Dhiworth Wikipedia, an godhoniador rydh

A. S. D. Smith (1883-1950; y henwyn o Arthur Saxon Dennett, mes aswonnys yw pupprys avel A.S.D. Smith) o hembrenkyas a dhasserghyans an yeth Kernewek warbarth gans Robert Morton Nance. Bardh a Orsedh Kernow o ev, gans an hanow bardhek "Caradar". Genys veu yn vlydhen 1883 yn Sussex, Pow Sows, yn teylu kernewek.

Ev a studhyas Kembrek pan o ev yowynk, hag ev a skrifas dornlyver Kembrek, Welsh Made Easy y hanow kyns ervira dyski Kernewek gans an lyver Kembrek Llawlyfr Cernyweg Canol skrifys gans Henry Lewis.

Y'n vlydhen 1930 yth o Smith dyskador yn Tiverton le may tyskas ev Kernewek dhe'n vebyon y'n skol. Pur sewen o an klasow ha rakhenna Smith a dhellos dornlyver an taves Kernewek, Lessons in Spoken Cornish y hanow. Yn 1933 yth eth dhe driga yn Kernow le may tallathas dyski an yeth yn klasow gorthugherweyth. Ev a oberas gans Nance rag askorra an English-Cornish Dictionary (Gerlyver Sowsnek-Kernewek) yn 1934.

Ev a askorras an kynsa lyver-termyn yn Kernewek yn tien, Kernow y hanow, mes an dyllans ma a worfennis pan dhehwelis Smith dhe Sussex yn 1936. Ev a besyas gans y studhyansow hag yn 1939 y tyllas ev Cornish Simplified (Kernewek Sempelhes), lyver aswonnys yn ta. Dyllansow erell a vri yw Nebes Whethlow Ber, The Story of the Cornish Language (Hwedhel an Yeth Kernewek), How to learn Cornish (Fatell dhyskir Kernewek), Whethlow an Seyth Den Fur A Rom hag ev re worfennsa an brassa rann a dreylyans an hwedhel Trystan hag Ysolt: an hirra hwel gwers y'n yeth Kernewek, pan verwis ev yn 1950. Dyllys veu an gwers na yn 1951, unn vlydhen wosa y vernans. Ynkleudhys yw yn korflann eglos Amberley yn Sussex.

Retrieved from "http://kw.wikipedia.org../../../a/2E/s/A.S.D._Smith_18b6.html"

Categories: Henwyn bardhek | Skriforyon yn Kernewek | Kernowyon | Sowson

##### Views

- Ethygel
- Dadhelva
- Current revision

##### Hwilas

##### Tavosow erell

- Català